《和张洵蒙亭诗韵》
宋代·吕源

九溪漓水接潇湘，万壑千岸罗水旁。
七星高耸生辉光，连天一色皆苍苍。
倚江景物似钱塘，况有万户新醅香。
古洞相对举清觞，文渊遗迹徒悲凉。
安得石枕与藤床，梦想昔人风味长。
满车薏苡胜琳琅，流传千载事微芒。
男儿生即志四方，将军异代犹封王。
感时抚事心茫茫，顾我岂有筹策良。
报国志愿不敢忘，此身未暇归江乡。